作者:鮑溶
標題:與峨眉山道士期盡日不至
內容:傾景安再中，人生有何常。胡為少君別，風馭峨眉陽。結我千日期，青山故人堂。期盡師不至，望雲空燒香。顧慚有限身，易老白日光。懷君屢驚歎，支體安能強。往聞清修籙，未究服食方。瑤田有靈芝，眼見不得嘗。玉壺貯天地，歲月亦已長。若用壺中景，東溟又堪傷。寄言赤玉簫，夜夜吹清商。